khistorydata/jeongjo-sjw-relations huggingface dataset:
정조 17년
癸丑十一月十九日辰時上御熙政堂時原任大臣禮堂請對入侍時行左承旨林濟遠左副承旨金履成右副承旨南公轍假注書洪樂游記注官安經心承膺祚領議政洪樂性判府事金鍾秀朴宗岳左議政金履素右議政金憙禮曹判書閔鍾顯參議尹行元以次進伏訖樂性等曰早曉勞動之餘聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰一陽初生萬彙將新聖孝上格神天降祥慈殿恰滿五旬慈宮又躋六旬元子宮衣尺漸長景祿滋至此實國朝初有之慶飾慶志喜之道惟在於上號殿宮克伸揄揚之忱誕撫昌熾之慶固知聖上愛日之誠已有所思量者而事關典禮玆敢相率仰請伏乞亟賜允許俾卽擧行焉鍾秀曰此實擧國之同情領相所奏卽臣等之心矣宗岳曰値此無前之慶稱慶之節卽當然底事矣履素曰臣於歲初已有所奏況當來歲同時兩慶豈可無揄揚之道乎憙曰此實臣子顒祝飾喜之擧不容少緩矣上曰俄者轎前有所下敎慈殿慈宮五旬六旬之慶歷考往牒實所罕有莊烈仁元兩聖母俱躋遐齡而至於今日之慶則尤爲稀異舟梁之禮成於先朝望七之歲而恰滿五旬誕育之慶備享千乘之養而恰躋六旬此則列朝之所未嘗有也以予愛日之情祝岡之誠稱觴進號呼嵩之節不待卿等已有所自內導達者而慈殿丙申以後飮啖起居不以平常自居且撝謙之德仰體先朝每下固拒之敎方思回聽之道而惟我慈宮周甲將屆予之靡逮之痛無以爲懷矣上嗚咽掩抑玉涕汍瀾仍敎曰予以一國之養當此千載之慶表是年識此喜之道雖期於勉回而予心如此慈宮之心尤當如何愴昔之懷遇慶冞切飾喜之節無以得請予於此莫知所以矣丁卯仁元聖母稱慶之時追憶庚子豈有允請之心而先朝孝誠有以孚格上號進宴得以擧行予方以此自勉而殿宮所以固拒者不但由於謙挹而已欲借卿等之口伸此至情矣樂性曰臣等淺薄之誠不敢望其上格而賓啓庭請方且次第擧行矣樂性等曰廟宮徽號之追上臣等非不知事體之重大而今玆無前之慶實由於陟降之眷佑今年又異於他年在先朝則誕降百年也在閟宮則又屆周甲矣事旣不偶禮若有待當此吉慶湊會之時廟宮縟禮之竝行允叶情文亟命有司奉行追上之典焉上曰先朝徽號字數已多雖欲加上更無他字之可以形容德美者矣後來追上之字終不及於已上之字且仁元王后上號之時亦未嘗每每追上於肅考予意則以不爲加上爲仰體之道矣不然則歲初眞殿展拜時豈不以誕降百年有追上之論乎樂性曰廟號事聖敎如此臣等之奉承非敢歇後而至於宮號事理誠當然矣鍾秀曰廟號事誠然而宮號則事體較別實合加上之禮矣宗岳曰宮號之追上恐不可已矣履素曰領相所奏誠然矣憙曰宮號事諸大臣所奏皆得之矣上曰明年異於他年閟宮追上之議允合情禮而事關莫重不可不尊其事面卿等退而先爲賓啓可也樂性曰進宴一事自是應行之典稱觴獻壽古例班班今番之竝爲設行亦不可已也上曰慶禮自有節次稱慶上號進宴三件皆可仰請矣樂性等曰臣等幾年蘊結之懷每欲一陳而咨且囁嚅今因千一之會敢此仰達矣惟我聖上孝通神明學貫天人臨御垂二十年化理淸明朝野升平巍蕩之德民無能名煥郁之治史不勝書爲今日臣子者欽仰讚歎擧欲模畫天日少伸愛戴祈祝之誠非不知聖心之一於謙挹而今當邦慶無前之會不以此時仰請更待何日乎語曰人之所欲天必從之臣等伏願亟許進號之請俾擧應行之典以副一國臣民顒祝之誠焉上曰此乃列朝已行之事也獨我英陵孝廟只有諡號予何敢追擬兩朝過加謙挹於列朝已行之事乎況予所仰請於先朝者而予則固拒亦有所不敢當者但以予情理實有所不忍受不敢從者前此群下之不以此事陳請於予者意或謂知予本心而然此非予執謙之致卿等庶諒予言外之意也予於崇報之道雖靡不用極禮有緣情而制禮者有以義而制禮者義之所在亦不得盡其情則以予情理若受一字之號以何心居九五而臨億兆乎今之尊號卽古之封禪也金泥玉檢藏之名山者藏之于太室三代以下明君誼辟之所不免而況予仰請於先朝者則若非予情理何敢固辭乎樂性曰此實擧國之同情也鍾秀曰臣旣不欲以三代以下望於聖明陸宣公虛名實德等語亦非不好如以言外之意爲固拒之端則實有不然者矣上曰眞廟追崇如無以承統二字更有加號之大典禮則予則以不敢承從爲定況於此事不忍勉從者人情天理之所不容已也宗岳曰曾在癸卯臣之季父以此仰請而其時已有此下敎聖上本意非不仰認而當此千一同慶之會必欲得請者實亦群情不可已也履素曰同得秉彝者皆以爲抑鬱矣憙曰諸大臣所奏之外無他可奏者矣鍾顯曰先朝庚申始上徽號因慈敎而受之亦由於孝思矣行元曰此實擧國同情矣樂性曰元子宮尺衣漸長睿質天成斯乃我東方億萬年無疆之休封冊盛典尙未擧行聖上雖以遲待爲敎而明年異於他年亟行冊禮上貽殿宮之歡下係億兆之望實合於豫建之謨矣上曰明年固好再明年卽慈殿望六慈宮周甲之歲也又其明年則元子之七歲而肅廟封冊之年也又其明年則元子八歲而卽予封冊之年也自明年甲寅至于丁巳無年不好無歲不嘉予意則欲待七八歲矣樂性曰元朝陳賀自有丙寅丁卯已行之例今番亦依此擧行乎上曰賓啓中三件竝請可也仍命退諸臣以次退出
정조 17년
癸丑十一月十九日辰時上詣景慕宮展拜入侍時行都承旨沈煥之行左承旨林濟遠行右承旨洪義榮左副承旨金履成右副承旨南公轍同副承旨宋銓假注書朴鍾淳鄭文始記注官承膺祚記事官洪樂游一提學鄭民始檢校直提學徐有防徐鼎修檢校直閣鄭大容以次隨駕上具翼善冠衮龍袍出萬安門乘輿樂性鍾秀進前曰早朝勞動聖體若何上曰一樣矣樂性曰臣等有仰達之事還宮後率禮堂請對爲計矣上曰今日卽亞歲也慈殿聖壽恰滿五旬慈宮寶齡將屆周甲歷數國朝古事惟莊烈仁元兩聖母享有六十餘歲此實吾東罕有之慶而今日之慶尤爲稱異舟梁之禮成於七旬而慈殿恰滿五旬誕育之慶享以千乘而慈宮將屆周甲今玆之慶無可比方矣以予愛日之情摟指顒竢者已久矣稱慶之擧亦豈無自內仰請者而其在尊事面備典禮之道先爲賓啓次行庭請亦是節目間不可已之事卿等自今日始爲賓廳啓辭過三日後仍爲庭請爲可還宮後當召接矣仍前詣由仁政門肅章門出建陽門弘化門入宮大門至齋室降輿御齋室少頃詣板位行再拜禮仍詣廟內奉審訖上敎履成曰廟內簾帳帕筵扇蓋多渝色臘日告由俾皆新備可也還詣齋室少頃乘輿出宮大門入弘化門永淸門交泰門還內諸臣以次退出
정조 17년
癸丑十一月十九日巳時上御熙政堂親行進箋抄啓文臣頒賞入侍時行都承旨沈煥之行左承旨林濟遠行右承旨洪義榮左副承旨金履成右副承旨南公轍同副承旨宋銓假注書朴鍾淳鄭文始記注官承膺祚記事官洪樂游檢校直提學徐有防徐鼎修檢校直閣鄭大容以次侍立上具翼善冠衮龍袍陞座引儀先唱侍臣四拜侍臣四拜訖進箋頒賞文武臣行四拜禮濟遠履成跪告呼名呼名訖又跪告頒賞頒賞訖上曰除後四拜引儀只唱興平身仍命退諸臣以次退出
정조 17년
行都承旨沈煥之坐行左承旨林濟遠坐行右承旨洪義榮坐左副承旨金履成坐直右副承旨南公轍內閣直同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
林濟遠以都摠府言啓曰今日入直內三廳武兼禁軍及軍兵等中日習射請出標信傳曰知首
정조 17년
林濟遠啓曰備邊司郞廳來言今日賓廳日次而以賓啓相値不得來會云矣敢啓傳曰知道
정조 17년
以忠淸監司李亨元狀啓溫陽郡守李弘源罷黜事傳于宋銓曰道內有聲績守令中令該曹口傳差出
정조 17년
吏曹口傳政事以卞緯鎭爲溫陽郡守李魯在爲懷仁縣令
정조 17년
沈煥之啓曰禮山縣監洪百淳今日辭朝事命下而兩司俱未署經除在外外未肅拜呈告人員竝卽牌招以爲備員署經之地何如傳曰允
정조 17년
以賓廳啓辭傳于洪義榮曰賓啓有未能領會昨批本意者承旨以筵敎所書者往傳於大臣原啓還下
정조 17년
壯勇營啓目本營廨宇軍物監董將校等論賞一款令該曹考例稟處何如啓依允爲旀首勞三校依例賞加其餘金白麟鄭道寬崔誡道等段邊將除授爲良如敎
정조 17년
癸丑十一月二十日申時上御重熙堂右承旨入侍時行右承旨洪義榮假注書洪樂游記注官金良倜承膺祚以次進伏訖上敎義榮曰卿其往傳筵敎於賓廳也聞昨筵之敎有昨日之啓大是常情之外爲臣盡臣道固難望於今日習俗而如卿等體國者待予寧容若是乎昨批辭旨之微晦隱忍意謂卿等之領會於言外矣今予之固拒非由於謙挹別有所秉之義理此所以遠引明君哲辟之莫不行之近取仰請於先朝而得請之故事已例以證其是禮之可據有秩而其下始言予獨不可受之本意若曰禮固緣情云者指致隆之典禮而言也若曰義以制禮云者指情雖無窮禮無貮本而言也若曰人所謂崇奉云云屬於上句緣情之文若曰非吾所謂崇奉及第一等義云云屬於下句義制之文而又將當制禮處制禮當緣情處緣情兩句以結之者予意以爲莫重致隆之典禮雖不敢不以義制情至於下此一等事當盡吾之情而後已在閟宮則上號之擧不嫌其旣上又上在予躬則拒此一款少洩莫逮靡及之此心夫然後情與禮庶或無缺然以知予此心者求之於千載之下略及批旨之尾者已慮卿等意見之或未到於將順故耳今日見賓啓始焉瞠然旋切慨然且況不以臣等之言爲不可云云此何說也昨筵對卿等予果以卿等之言爲當然乎否乎年前圖寫御眞也標題例書尊號廷臣或言有尊號之不可不受其時予謂監董大臣曰云云云云者卽昨批微意也大臣言下將順更不敢發說此大臣爲予之心待予之誠豈不若卿等而然乎卿等在股肱之地雖不能先事將順以慰此時之予心乃反以決知其必不許之事備例陳請致惱而受損使予貞固之膈氣如期而作者卿等之心是誠何心卿等若以予言猶以爲不然雖將此事仰徹殿宮殿宮之敎亦必以卿等之言爲不可似此緣由非不欲詳及於批旨此非可以形容於文字之事也況今祝慶飾歡之時亦不欲提及而然也賓啓還下使承宣傳此筵敎於卿等及卿宰處今日賓廳之所請何等莫大莫重之慶禮且況國體所在尤不可不一味積誠仰冀慈心之勉回以殿宮所請之事更爲書入之意傳之可也仍命退承史以次退出
정조 17년
行都承旨沈煥之坐行左承旨林濟遠坐直行右承旨洪義榮坐左副承旨金履成坐右副承旨南公轍內閣直同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
沈煥之啓曰明日常參經筵取稟傳曰停
정조 17년
林濟遠啓曰來二十五日朝參日次矣敢稟傳曰停
정조 17년
傳于沈煥之曰祭品務當致精不在於大小況尺度頒示之後屢次嚴飭而如是不齊當該不能申飭堂郞推考此皆典祀官所爲自本寺隨聞草記請罪今番冬至祭享貞陵獻陵泰陵禧陵溫陵典祀官果品有欠精令該府拿問處之
정조 17년
傳于沈煥之曰吏禮換房
정조 17년
以濟州牧使李喆運狀啓災實分等一邊馳啓一邊擧行惶恐待罪事傳于南公轍曰竝依狀請施行勿待罪事回諭接濟之策待御史下去論理狀聞事分付涼藿一船之臭載豈可還徵於島民特爲蕩減事令廟堂分付
정조 17년
領議政洪樂性領中樞府事蔡濟恭行判中樞府事金鍾秀朴宗岳左議政金履素右議政金憙行司直鄭昌順判敦寧李灃行司直鄭民始李文源判敦寧李敏輔行司直洪檍洪良浩任希曾延豐君李𡊠左參贊李聖圭右參贊洪秀輔戶曹判書沈頤之漢城判尹趙宗鉉行副司直具庠尹坊趙煥金尙集徐有防兵曹判書鄭好仁工曹判書邊得讓吏曹判書金思穆知敦寧府事金頤柱禮曹判書閔鍾顯行副司直權李秉鼎李致中李復永金持默刑曹判書李得臣行副司直李敬懋行副護軍崔東岳李明運知中樞府事宋濟魯趙圭鎭李源行副司直徐鼎修徐邁修蔡弘履黃昇源洪明浩李祖源徐有大李漢豐同知敦寧府事洪檢開城府留守金魯永刑曹參判申光履禮曹參判李洪載行副司直崔夢嵒呂善亨柳誼曺允亨姜游李邦一金翊休蔡廷憂鄭煥猷李集斗權以綱白師謹漢城府左尹宋鍈兵曹參判李鎭復戶曹參判金履禧行訓鍊院都正趙心泰司憲府大司憲林蓍喆行成均館大司成李家煥工曹參判李邦榮漢城府右尹李敬一行副護軍具世勣申大謙李得濟李應爀申應周吳載熙尹得逵邊慶遇田文顯司諫院大司諫金履翼吏曹參議李勉兢戶曹參議尹行履禮曹參議尹行元兵曹參議尹弘烈參知李師濂刑曹參議李義弼工曹參議柳匡國啓曰今此慈殿聖壽之五旬慈宮寶籌之六旬實是國家初有之盛事載籍罕覯之大慶也凡係進號宴賀之節亟宜揄揚賁飾昭示來後非但臣等之所請卽擧國臣民之所顒祝非但擧國臣民之所顒祝卽我聖上摟指而企佇怡顔而屢陳者也而只緣慈心愴昔撝謙大過上而宸孝莫伸下而群情轉鬱伏想我聖上知年之孝愛日之誠其所以導達勉回靡不用極奚待臣等蕪拙之辭淺薄之誠而一日二日兪音尙遲實不勝徊徨悶鬱之至伏況我閟宮瑤冊之追上旣伏奉慈旨承諾後溳期之敎則聖孝之有光輿情之胥忭尤不容暫時遲緩雖以我慈聖謙光之盛慈宮沖挹之德思之及此似不待臣等之畢其說而必有所勉强感回者矣猗歟休哉吉慶竝湊於一歲洪休幸逢於千載如川之景運滋至奠泰之邦籙永鞏于斯時也發揚宏休鋪張縟禮聖人獻觴文孫舞綵洋溢和氣充于兩間則於昭陟降亦將降監而悅豫豈不盛哉豈不休哉臣等昨因承宣之奉傳伏承敷心之至敎聚首抑塞伏地隕越罔知爲計相率退出而微誠莫暴臣分都虧今若以臣等之不忠無狀又未能盡誠盡公於殿宮應行之典則其爲罪尤無以自贖達宵耿耿敢此申籲伏願聖明仰稟慈旨俯從群請載循彝典祗獻顯冊宴賀之禮次第誕擧以答天休以飾大慶千萬至祝答曰値此慶辰伸此誠悃亶在於賀宴號三條縟禮之誕擧慈殿謙衷尙或有一分仰挽之方每以順志爲先務不能苦口力懇煩借卿等之言要以爲藉愧予淺誠徒切泄鬱乃若得請於慈宮之道爲尤難愉容惋辭無以慰慈懷賓啓庭籲亦豈回慈心自有卿等之請益不知何以爲計矣
정조 17년
賓廳再啓曰臣等之相率齊籲今已三日而伏承批旨尙未奉殿宮一兪之音此實臣等辭拙誠淺之致而群情之抑鬱當復如何恭惟我慈聖殿下坤儀夙著於先朝慈化丕彰於聖躬功德隆厚和氣融穆受天之祐誕膺景祿海屋之籌洽滿五旬亦粵我慈宮徽音克嗣京室懿德光紹文母我殿下備千乘之養致三朝之誠積慶攸曁長發其祥前星之耀同符繞樞之辰含飴之樂載洽衣尺之日而神明默祐景貺潛周寶齡儼屆於六旬壽曜竝暉於東朝此實我東方初有之慶在前牒罕覯之休聖念旣摰於知年群情竝切於祝華方將鐫聖德於玉牒獻遐祺於瑤觴以光聖人養志之孝以答陟降申錫之休誠不容一日少緩而伏見十行縷縷之敎一則曰順志爲主二則曰無以爲計臣等請因此仰復矣夫聖人之孝雖在順志而順志之道貴乎當理今此所請實合於天理之正民彝之重則以我慈聖達理之明體下之仁豈不怳然而垂察怡然而回聽乎至於慈宮之難於仰格無以爲計臣等固知聖念之靡不用極而伏念慈孝無間至誠必孚況此無前大慶實是陟降保佑之所賜聖上達孝之攸致而揄揚之禮竝擧於閟宮則以我慈宮念昔之懷止慈之德寧不油然興感勉抑而俯循乎臣等不避煩猥之罪申控悶泄之忱伏乞聖明更加從容導達務致孚格俾得誕發明旨遄擧縟禮不勝祈祝之至答曰得請於慈殿然後以慈殿勉許之至意申復於慈宮以圖一分感回之方而慈殿尙靳唯諾下情倍切抑鬱矣
정조 17년
賓廳三啓曰臣等荐陳同情之請恭俟一兪之音卽又伏奉批敎慈心未回盛禮尙稽臣等聚首奉讀益不勝其抑鬱悶泄猗歟今日茀祿川至嘉會竝湊不但國朝之初有抑亦前史之罕聞以聖上愛日之誠値此無前之慶其所以揄揚慈徽載薦琬琰稱萬年之觴受百僚之賀者豈待臣等之齊籲而有所導達勉回哉顧以我慈殿慈宮愴昔之思執謙之德一日二日尙靳俯許遂使應行之彝章自致漸遲臣等之徊徨悶鬱猶尙如此況在聖心尤當如何粵我祖宗朝上奉慈歡賁飾之方闡揚之典輝映簡冊前後一揆而至我先大王之於仁元聖母屢進鴻號荐擧縟儀若丁卯盛典之準請於聖母愴懷之辰者徽音達孝竝垂千載率土臣民欽仰贊頌此豈非今日之所當遵奉而繼述者乎伏願聖明將臣等所陳先朝故事仰稟殿宮遄回慈心亟賜允從仍命有司涓吉擧行以飾盛事以副輿望焉答曰以卿等輿情之難遏屢已導達而慈心謙畏回聽未易不惟起感於故事興愴於昔日三禮之一時竝擧尤以爲萬萬不可者恐或涉於侈大爲敎慈殿之敎猶且若此慈宮之心益當如何此所以今至向申尙稽準請者也
정조 17년
沈煥之以禮曹言啓曰今此冬至方物中全羅兵營所封方物前兵使李壽鵬雖在拿命中而其前已爲封進上來矣一體看品捧入之意敢啓傳曰知道
정조 17년
沈煥之以禮曹言啓曰今此冬至陳賀諸道所封箋文中龜城府使李身敬雖非應封官以別軍職封箋矣一體看番捧入之意敢啓傳曰知道
정조 17년
林濟遠以兵曹言啓曰濟州試射規矩單子依例書入而事目則規矩落點後磨鍊之意敢啓傳曰知道
정조 17년
林濟遠以備邊司言啓曰頃因戶曹判書沈頤之所啓明年湖南近邑船運處姑令再運船隻移送湖西使之趁二月晦前先運之意分付該道矣卽見全羅監司李書九狀啓則以爲本道直納邑稅摠本自夥多今春定式八十二船俱屬初運而猶有再運九隻則況此兩道分運之際船隻不足若使下流諸邑混入再運拖至五六月則水弱風逆艱辛阻滯之弊勢所必至且行之一年旋卽闊狹恐非定式之本意本道上流船路接在湖西明春稅穀先從近處趁時裝發則到泊早晩比湖西所爭不過旬月而庶可爲及期需用之道請令廟堂稟旨分付矣湖西先運纔有定式該曹之旋欲闊狹蓋緣事勢之萬不獲已而明年二月以後頒祿放糧無可繼之道故也道臣以船路接在湖西處捧稅應不過限需用庶可及期爲言則以定式而無銷刻之嫌以事勢而無掣礙之歎依狀請施行而或未能趁時裝發嚴飭督運以致愆期則該曹事情將不免萬萬狼狽限二月晦三月初及期上納之意嚴飭分付何如傳曰允
정조 17년
林濟遠以訓鍊都監言啓曰今十一月十九日景慕宮展拜時因兵曹節目金虎門軍三十名除出把摠李厚在哨官申大益率領挾輦侍衛金虎門軍五十名哨官柳煥輔領率出付排立當次營門還宮後還入直所而竝待標信擧行之意敢啓傳曰知道
정조 17년
林濟遠以御營廳言啓曰今十一月十九日景慕宮展拜時依兵曹節目集春營入直軍五十名新營入直別將鄭觀采領赴于禁衛營都領陣該入直哨官崔胄敎率該哨標下軍七名仍直東營入直軍三十名除出入直把摠柳煥寅率領宮大門外把守而竝待標信擧行解嚴後各還本處入直之意敢啓傳曰知道
정조 17년
林濟遠以御營廳言啓曰本廳哨官李箕明受由下鄕過限不來依例汰去之意敢啓傳曰知道
정조 17년
南公轍以義禁府言啓曰舒川郡守李迪拿處事傳旨啓下矣李迪時在任所云依例發遣府書吏拿來何如傳曰允
정조 17년
安春君等疏曰伏以天佑宗祊景貺潛周离明著休岐嶷毓慶啓我東億萬年無疆之休中外臣民之歡欣頌忭曷有其極竊伏念臣等不識不知參在屬籍而於我殿下大聖人道德功化豈可測其萬一哉第斷斷忠愛激自愚衷竊擬滿庭齊籲之懇略伸秉彝同得之心玆敢冒萬死仰瀆於宸嚴之下伏乞聖明垂察焉猗歟盛哉我殿下姿挺上聖道冠百王誠孝睿學夙著於在儲之時及其臨御以來語其德性則亶聰明作元后全體渾成大用旁暢藹然羹墻之慕志繼事述巍乎垂拱之像仁舒義肅比諸唐堯之欽明虞舜之濬哲其揆一也蕩乎民無能爲名語其學力則天行健君子以之存養於宴居討論於廈氈緝熙之工誕先登岸至於精一傳受之法經傳義理之淵源洞然體驗而默契聖而益聖日新又新發諸文章絲綸之間而日星揚其光施諸政令事爲之際而霜露無非敎字惠之澤與周文同道無一夫不獲咸囿於壽域春臺平蕩之化與箕範匹美擧一世維新竝歸於陶鎔涵育郁郁乎彬彬乎三代休明之治洋溢於數千里區宇凡有血氣之類莫不歌詠愛戴心悅誠服自不覺手之舞足之蹈也於是乎顧臣民報效之道惟在於摹天畫日而于今十有八年未見典禮之載行縟儀之誕擧豈非群情抑鬱之深且切乎賓廳再啓兪音尙遲此臣等所以不能無憾於天地之大也我殿下以撝謙之德雖斥闡揚之請而第伏惟陟降於昭之靈眷顧我殿下殿宮止慈之情愛護我殿下宜有嘉號之肇錫以爲盛代之表揚以殿下不匱之孝思庶不得不承順也書曰天視自我民視天聽自我民聽今於臣民之頌祝可見天心之命之申之在殿下俯循仰答之方亦豈不允從乎矧且明年何年卽千載一有之佳會也慈徽揄揚閟宮上冊佇見情文之允叶典章之增煥我殿下仍受顯冊實符聖孝怡豫之道而上答祖宗在天之心下慰朝野就日之情乃使太平和氣永垂於於千斯萬則非但臣民之福也實是宗社之慶也伏願亟降允許誕擧應行之禮千萬幸甚答曰省疏具悉殿宮當力請矣
정조 17년
光恩副尉金箕性疏曰伏以天休滋至邦籙無疆慈殿慈宮寶籌彌隆莫大之慶一國同之昨陳賓啓寔出於公共之情而聖批開納庶幾有仰格準請之望又況推聖明不洎之孝識沒世不忘之思景慕宮加上徽號亦從群請聖孝增光頌祝滋切然殿宮之謙衷未回群僚之齊籲愈懇伏想以我聖上篤至之誠孝必當積誠仰勉不日乃定而區區下情猶不勝泄鬱之至竊伏念今方至化郅慶疆場寧謐歲又登豐民有哺鼓之樂伏況慈殿聖壽儼躋於五旬慈宮寶齡洽滿於六旬惟我元良尺衣漸長令姿夙就仁聲仁聞播流於中外拜跪周旋已成其規度上供殿宮含飴之歡下係億兆延頸之望値此罕有之荐慶宜有識喜之盛擧尤況天保湛露已著於周雅殿宮讌饗亦載於我朝之五禮儀伏願克遵先朝癸甲年已行之例特降明命待歲初定進內外讌禮以之傾海屋祝崗陵賁我國家太平萬歲之休俾少伸群下鰲忭之忱焉答曰省疏具悉仰請殿宮冀蒙準請矣
정조 17년
癸丑十一月二十一日午時上御重熙堂同副承旨入侍時同副承旨宋銓假注書鄭文始記注官金良倜承膺祚以次進伏訖上命書傳敎曰濟州御史使名向因坐齋有從當下敎之命而政院尙不稟旨該曹以巡撫試才等事不待文跡徑先書入當該承旨禮兵曹判堂推考廟堂節目徑先頒布致此做錯該堂亦爲推考使名以慰諭按覈巡撫試才御史稱號事分付命書公事判付訖仍命退承史以次退出
정조 17년
癸丑十一月二十一日未時上御重熙堂都承旨入侍時行都承旨沈煥之假注書鄭文始記注官金良倜承膺祚以次進伏訖上曰再昨旣値夜深班次雖難整齊今日則卿其申飭整齊賓啓何等重大而班次之不成豈可乎上曰昨批承旨見之乎不忍云云猶屬自己之私而以先朝時積誠得請之意言之豈不允從群請而自來所執別有意存焉非敢以第一等義自處也此可謂情與義竝行不悖者也初批諸臣不得領會至於再啓今幸停止不覺自顧兼歎煥之曰模天畫日之下誠實是天理人情之所當然今雖將順聖敎日後豈可每以此敎爲牢拒之端乎上命書賓啓批答訖上曰卿其往傳于賓廳仍命退承史以次退出
정조 17년
林濟遠啓曰禁衛營將官來言今日本營軍兵日次私習云矣敢稟傳曰知道
정조 17년
議政府領議政洪樂性領中樞府事蔡濟恭行判中樞府事金鍾秀朴宗岳議政府左議政金履素右議政金憙等率百官啓曰臣等鎭日賓啓忱誠淺薄慈聽未格群情轉鬱不得不相率咸簉更此齊籲焉惟我聖母默運坤化翊護聖躬在周姬姒在宋宣仁隆功盛德史不勝書惟我慈宮篤生聖人旣啓長發之祥抱玆文孫益鞏磐泰之基景貺潛周寶齡彌高猗歟盛哉此皆祖宗陟降之所冥祐聖上誠孝之所孚格凡我環東土含生之類孰不欲宣揚鴻休模畫徽猷刻之琬琰永垂至盛之烈祝以崗陵仰獻無疆之壽此實天理人情之所不可已者雖以仁元聖母撝謙之盛德亦不忍强拂群情以我寧考順志之至孝終期於積誠勉回考諸先朝之故事寔爲昭代之盛典記以䑣管載諸樂府則此誠慈殿慈宮之所仰覩而親聞者豈可以執謙之慈德終靳於應行之典禮者哉伏想寢膳之暇婉辭導達必當靡不用極以我殿宮止慈之仁亦豈不感回而勉從乎伏乞聖明念盛禮之不容少緩察群情之不可終遏仰徹慈聽誕發明旨不勝區區顒祝之至
정조 17년
傳于宋銓曰逢今日千一之慶會祗獻萬年之祝獲伸愛日之誠賀宴曁進號一也同時竝行固小子中心至願次第準許亦小子滿望大幸大抵情到至處儀文都屬外物喜與懼交於中常常有來無盡之思賁飭鋪張之節猶不敢極意竭力明年行一慶禮又明年行一慶禮年年歲歲歲歲年年何歲不擧無歲不爲時百時千維萬維億如天地之悠久無疆乃小子至願之至願大幸之大幸也予且聞之事親之方莫爲先於順志尊親之義莫有大於述事慈敎十行懃懃懇懇以慈心爲予心惟慈敎是遵予則曰近於順志謹稽先朝故事先大王春秋五十癸亥歲首行稱慶陳賀至癸亥甲子寶齡望六始行西樓題帖法殿進宴之禮仁元聖母春秋六十丙寅歲首行稱慶陳賀至翌年丁卯寶齡回甲始行上號受爵之禮明年甲寅如聖母丙寅先王癸亥而再明年乙卯如聖母丁卯先王甲子今於慈殿五旬慈宮六旬一遵聖母六旬先王五旬已行之縟儀而行之予則曰亦合於述事來甲寅元月行慈殿五旬慈宮六旬稱慶之禮先將慶禮告于廟宮禮成頒赦中外設科取人殿宮進宴進號閟宮上號宗伯之臣稟旨於再明年乙卯乙卯之歲卽小子踐阼之二十年也臨殿受群臣朝賀述事於先朝癸亥順志於今日慈敎在予誠所願也與有幸矣令在庭百僚知悉
정조 17년
議政府領議政洪樂性領中樞府事蔡濟恭判中樞府事金鍾秀朴宗岳議政府左議政金履素右議政金憙等率百官啓曰恭惟我東朝殿下德媲周姒徽音夙著於先朝位尊文母柔敎丕暢於聖嗣粵在乙丙之際默贊大策誕垂保翊之功曁至丙庚之冬渙發諺敎芟除禍亂之本倫綱賴以克整邦基由是永鞏陰功遠邁於宋代宣仁慈化同符於仁元聖母帀域臣庶咸仰厚坤資生之德惟我當宁殿下以舜文之孝奉長樂之歡千乘備養三朝致誠兩宮之間和氣融洽卄載之內景祿滋至惟天惟祖宗默祐篤棐載錫重輪之慶遂貽含飴之樂啓我東方無疆之休幸玆歲紀將屆於攝提寶齡洽滿於五旬裘冕彌康萱砌長茂以我聖上愛日之孝益切三春報暉之誠方將稱瑤觴於萬壽進顯冊於三呼此實聖人之大孝國朝之彝典況當寧考滿百齡之期倍切臣民祝千歲之願不但有光於慈德抑亦大慰於聖孝臣等冒進六啓未承一兪莫大之盛禮漸遲同聲之群情莫遏玆敢不避猥越之罪相率齊籲於大庭伏乞慈聖殿下俯諒輿情特降兪音以答天休以愜宸誠不勝稽首顒祝之至王大妃殿以諺書答曰予有何世念乎況宴號尤不當矣而感大殿誠孝欲爲慈宮之同受此亦爲國不暇顧余躬矣後年卽慈宮回甲大殿御極二十年邦國之慶之大豈有加於此乎卿等於後年以今日之請請之則予聽從然後慈宮當受宴號大殿亦受御極二十年陳賀矣予豈固辭乎卿等諒之
정조 17년
議政府領議政洪樂性領中樞府事蔡濟恭判中樞府事金鍾秀朴宗岳議政府左議政金履素右議政金憙等率百官達曰惟今在廷之齊陳乃是擧國之同情賓啓已六徹矣聖上之勉請者益懇到矣群下之顒望者益切至矣于今四日未蒙一兪群下之恧蹙悚悶姑捨是我聖上企待泄鬱之心當復如何請更以情文之所當然典禮之所當行相率仰陳於慈覆之下恭惟我慈宮女中堯舜京室任姒敬愛柔婉之德先王嘉其篤行靜淑淵徽之化國人仰其懿訓深存謙挹戒濯龍之車馬懋昭勒儉慕葛覃之絺絡遂乃仁洽宮壼慶毓瓜瓞誕育聖躬啓萬年鞏基之休尊臨長樂受一國備物之養而其祥長發祚胤永錫惟我元良克岐克嶷尺衣漸長舞彩繞膝以承含飴之歡宮闈之和氣藹然宗社之景祿無疆此是國朝四百年初有之慶皇天祖宗眷祐我慈宮之至德聖上之至孝錫之以純嘏申之以萬壽璇杓初回於亞歲寶齡載屆於六旬海屋添籌壽曜呈輝以聖上隆養之孝思雖日行呼嵩之禮歲進稱觴之擧猶未足以克稱愛日之誠夬伸顯親之心惟此揄揚德美表章吉祥斯乃人情天理之所不能已八域臣民莫不歡欣鼓舞惟日望其縟儀之夬覩群情亦不可遏而惟我聖上之摟指而以待今日凡幾年矣則以我慈宮止慈之德一日二日不思所以體諒慰悅之道乎群下雖甚愚迷豈不知靳許之盛意而聖上之孝思不可不念列朝之故事不可不遵伏況東朝闡揚之禮願與同擧閟宮加上之期待以涓吉尤豈不勉回撝謙之德亟許賁飾之道乎描畫天日誕揚彼淇之竹頌祝崗陵載擧北斗之酌于以光聖上出天之孝表國家無前之慶以昭太平萬世之象豈不休哉聖上積誠陳請必當感回慈心何待群下淺薄之誠拙訥之言而仰體懇摯之聖孝冒進盈庭之群請玆敢咸簉而申籲伏願勉降兪音亟行盛禮焉
정조 17년
惠慶宮以諺書答曰以予心聞今日所請之辭尤無以自定矣慈殿聖意大殿誠孝激感而已卿等諒之
정조 17년
沈煥之啓曰時原任大臣有稟定事率禮堂來詣請對矣傳曰入侍
정조 17년
林濟遠以兵曹言啓曰濟州慰諭按覈巡撫試才御史齎去試才規矩事目參考磨鍊以入之意敢啓傳曰知道
정조 17년
林濟遠以兵曹言啓曰卽接金虎門入直哨官尹宅性手本則金虎門南邊月廊築墻一間頹圮處今已改築云把守軍兵本處還爲入直之意分付何如傳曰允
정조 17년
林濟遠以訓鍊都監言啓曰因兵曹草記金虎門南邊月廊一間許頹圮處今已修築把守金虎門軍八名還入直所將校解送之意敢啓傳曰知道
정조 17년
癸丑十一月二十二日未時上御誠正閣時原任大臣禮堂同爲入侍時行左承旨林濟遠假注書洪樂游記注官金良倜承膺祚領議政洪樂性領府事蔡濟恭判府事金鍾秀朴宗岳左議政金履素右議政金憙禮曹判書閔鍾顯參判李洪載參議尹行元以次進伏訖上曰都承旨入侍良倜承命出傳行都承旨沈煥之進伏樂性等曰日間聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮一樣平安乎上曰好過矣樂性曰臣等幸逢千一之會飾慶志喜之節同聲齊籲四日于玆我聖上以愛日之孝盡回天之誠孚格殿宮特下十行之綸俾遂八域之願呼嵩進號稱觴之禮將次第得成臣等之歡忭鼓舞無以自勝而雖以慶禮之差遲猶以爲悵然而歲歲年年獲覩盛擧尤不勝鰲忭之忱矣濟恭曰景祿川至逢此無前之慶仰陳同情之請矣得蒙恩批又伏奉十行懇惻之敎比諸當初顒望之心下情猶不能無悵然底意而以年年飾慶之樂悵然之心猶屬小節鼓舞之喜尤覺無窮矣鍾秀曰臣等相賀曰年年賁飾之喜尤爲歡忭云矣宗岳曰臣等連日仰請之餘誕降允兪之音年年歲歲將覩飾喜之慶益不勝欣忭矣履素曰擧國顒望得蒙恩批下情不勝欣忭矣憙曰臣等鰲忭之沈無以盡達矣上曰俄以文字有所洞諭者而以予愛日之心祝岡之誠凡係飾喜之道豈有限量而喜懼之心益無以爲喩朝者下敎中喜懼之懼字卽戒懼之意也將來飾喜之擧與先朝故事一一相符明年當引癸亥丙寅之已例再明年又當甲子丁卯之盛禮歲歲舒長優游則尤豈非廣慶衍喜之道乎予心之今日欣喜如當稱慶之日矣樂性曰年年歲歲千億斯年將見無窮之慶再昨伏見筵敎我殿下撝謙之德臣等欽仰之不暇而言外之聖意臣等豈不仰揣乎第擧國顒祝之群情緣臣等誠意之淺薄竟未能少伸下情不勝抑菀矣上曰卿等何爲更發此言其須止之伊日賜批之時膈氣如期而發語到是事自不得不然予非有撝謙之德而然也若無所乘執之義則遠法三代姑捨是雖以祖宗朝故事言之予豈欲自予躬而獨不行乎今筵不必更提是事以攪予懷也且有向卿等一言者予雖當可受之地有不可受者賓啓中一句語以調劑酸鹹等言爲揄掦之端予不覺自顧歉然矣試看今筵卿等之周旋僚席者多欠寅協之風使卿等如此而謂之調劑酸鹹可乎卽此一款爲予固拒之一端矣樂性曰今當莫大之慶旣承稱慶之命則凡係擧行之節宜卽趁時稟定而今日該曹事極爲稽緩誠甚未安當該禮曹判書閔鍾顯從重推考何如上曰依爲之出擧條鍾顯曰今此邦慶當爲設科而科名稱慶以慈殿恰躋五旬慈宮恰躋六旬合二慶慶科爲之乎上曰依爲之出擧條鍾顯曰今此慈殿恰躋五旬慈宮恰躋六旬頒赦陳賀吉日令日官推擇擧行大殿王大妃殿惠慶宮中宮殿京外進箋亦當依例擧行而先朝丙寅丁卯年稱慶時則以元朝擧行今番則何以爲之乎上曰今番亦以元朝爲之可也出擧條鍾顯曰今此邦慶宗廟景慕宮告由當爲兼告於朔祭而永寧殿社稷亦當於同日一體告由故敢此仰達矣上曰依爲之出擧條鍾顯曰進箋陳賀之時有方物物膳封進之例矣今此慈殿恰躋五旬慈宮恰躋六旬稱慶陳賀時大殿王大妃殿惠慶宮中宮殿京外方物物膳依例封進之意知委擧行何如上曰依爲之出擧條鍾顯曰設科取人旣有成命當待陳賀之日稟定而自前或有預爲稟定之事故敢此仰達而且在前合二慶設科或設增廣或設庭試今番則何以爲之乎上曰大臣之意何如樂性曰合慶設科旣有庭試之例則今番亦以庭試設行似好矣濟恭曰庭試之設初試無補於簡拔人才徒有鄕儒許久留滯之弊臣意則雖不設初試亦自無妨而若然則必當卽日唱榜科場之卽日唱榜謂之赫然於耳目則可實非禮圍取士之義也今若以春塘臺庭試擧行使考官盡意考閱雖至一兩日勿以爲拘惟以得人才爲心則似有勝於初試之有弊而無益矣鍾秀曰庭試之有初試雖未必有補於防私而揀拔實才之道固顯勝於卽日唱榜之無異探籌戲劇若以初試爲兩妨於公家與儒生之浮費則雖除初試而只使之緩緩考券徐徐出榜猶勝於卽日唱榜之太孟浪矣宗岳曰卽日唱榜果有遺珠之歎設初試亦不無生奸之弊臣意則近來前例中春塘臺開場待其畢試擇日放榜則於斯兩者爲折衷之要道領府事所達似爲好矣履素曰取士之道固宜揀拔實才而已則春塘臺庭試之勿拘日限盡意考券者雖除初試似無所妨矣憙曰臣之愚見與諸大臣所奏無異矣上曰御極以後科規雖未更張至於慶科庭試之卽日唱榜除非謁聖姑未嘗一爲而間有一榜當以別論則今番慶科亦當設初試試取而際聞領府事所見正合予意禁其紛亂嚴其科規其於從簡之道拔尤之方似亦兩便況今同慶之時當有闊狹且以謁聖之太久兼欲爲之於鄕儒咸造之時科名定以春塘臺除初試庭試爲之以示同慶之意以除常留之弊事分付旣非當日唱榜直赴殿試之類與特付庭試會試數儒特爲別坐試取付之榜尾武科準此而放榜日字臨時擇入可也出擧條鍾顯曰慶科日字當以何間推擇乎上曰以冬候觀之來春解凍之差遲可知科期當於二三月爲之擇日則依例稱慶禮成後爲之可也出擧條命退諸臣以次退出
정조 17년
行都承旨沈煥之病行左承旨林濟遠坐直行右承旨洪義榮坐左副承旨金履成式暇右副承旨南公轍坐同副承旨宋銓坐直注書徐有聞病一員未差假注書洪樂游仕鄭文始仕直事變假注書李弘達仕
정조 17년
傳于沈煥之曰禮兵判入侍
정조 17년
南公轍啓曰合辭闕啓已至多日事甚未安今日政新除授臺諫竝待下批牌招何如傳曰允
정조 17년
有政吏批判書金思穆進參判丁範祖在外參議李勉兢都承旨沈煥之進以宋民載爲司諫李鎭宅爲掌令李龜雲爲校理李度翼爲工曹佐郞趙廷鉉爲敦寧判官羅泂福爲崇靈殿參奉濟州慰諭按覈巡撫試才御史單沈樂洙
정조 17년
兵批判書鄭好仁進參判李鎭復病參議尹弘烈入直參知李師濂病左承旨林濟遠進以呂宅祖爲五衛將鄭宗完爲包伊萬戶崔夢嵒爲同知同知金龜東鄭觀采僉知李溏竝單付
정조 17년
南公轍啓曰持平沈鳳錫旣已詣臺不爲傳啓直爲出去事甚未安推考警責仍卽牌招何如傳曰臺廳長鎖言路可知屢發責飭之敎於登筵諸臺而近日慶禮講行之時則雖姑停豈有所係且旣入來則又何無端出去揆以臺體甚爲寒心不可無處分同福縣監除授當日辭朝業欲召之抑亦太久時任縣監見職除授使之乘馹上來
정조 17년
吏曹同福縣監單沈鳳錫持平單朴崙壽
정조 17년
以司諫宋民載牌不進罷職傳旨傳于宋銓曰只推
정조 17년
以洪秉臣沈奎魯金晦彬朴命燮崔守魯囚單子傳于宋銓曰罷職放送
정조 17년
吏曹參判丁範祖疏曰伏以臣伏枕垂死之中祗奉選部除命自臣下鄕之後迄今凡五度拜官矣噫臣有職輒溺無地不躓孤恩負罪日甚一日居常惶懼斧鉞是竢而薄勘旋敍寵眷愈隆臣誠莫省其何以致此在臣處義衰不至昏霧病不至危篤則惟當感激洪造驅筴孱軀以少效奔走之勞而不敢言私矣第臣病狀自脚部墮傷之後眞元耗剝外感乘入數年以來轉覺沈痼雖或黽勉供仕撐支度日而譬木中腐不知何時仆地自入秋序諸症越添痞積爲泄胃絶不食肥肉銷脫氣息綿綴有時起旋房闥昏眩欲仆自度寄息陽界無幾日月臣犬馬之齒已踰七十死亦何憾唯是荷恩丘山報蔑絲毫爲不暝之恨難貰之罪而矧又離違京輦偃伏私第除旨荐降趨承無望義分都虧罪上添罪惶蹙之極寧欲溘然而無知玆敢遙控短章冒暴實狀從縣道附陳伏乞天地父母俯垂矜察亟命鐫遞臣見職俾安私分千萬幸甚答曰省疏具悉卿其勿辭調理上來
정조 17년
癸丑十一月二十三日辰時上御誠正閣左承旨右承旨禮兵判同爲入侍時行左承旨林濟遠行右承旨洪義榮假注書鄭文始記注官金良倜承膺祚禮曹判書閔鍾顯兵曹判書鄭好仁以次進伏訖上敎鍾顯曰丁卯慶科則卽日唱榜乎鍾顯曰然矣上曰丁未年除初試庭試卽御極後初行而以前以後皆有初試矣卿果考出乎鍾顯曰未及考見矣上曰問于該曹丙申後除初試幾次與否卽爲知入可也良倜承命出回奏曰丁未春榜則除初試而其外皆有初試云矣上曰今番庭試之除初試大臣旣以鄕儒之許久滯留爲弊云而謁聖又在伊時則大臣之言正合予意其在從簡省弊之道當依其言除初試矣鍾顯曰臣等丙戌年得參於春塘臺除初試庭試而試官則十七員畿榜在於翌日放榜行於四五日後矣上曰然乎除初試庭試旣非卽日唱榜則其例卽然而科規甚嚴闕內特設應辦所而切勿使外人出入矣卽日唱榜之規或出於美其觀瞻而設科取人之有名無實莫甚於此予所切憎者而所謂私情之弊古豈無之而近來則雖不如前濫雜安知其必無也鍾顯曰前後飭敎何等申複則不但在庭之臣雖是士子輩擧懷懲畏之心矣上曰有國帝王用人之道以九經章言之親親也尊賢也尊賢爲第二等事若使渠輩任其胸臆是豈成說乎以士子論之初見君父之日其爲有靦面目當如何哉他日卿相盡出於此豈不思拔尤得人之道乎上敎好仁曰除初試之論卿則以爲如何好仁曰十七試官各考試券抄入合考之際主試者不無見其試官顔情之弊臣意則以有初試庭試爲之七試官聚精會神盡意考券必有益於得人才矣上命書傳敎曰政官牌招開政好仁曰今此合二慶慶科庭試武科初試額數取考丁卯慶科前例則取三百人今番慶科初試取人數規矩何以爲之乎上曰初試取人則依丁卯年例爲之規矩則別單書入可也出擧條鍾顯曰今此稱慶陳賀時節目當爲磨鍊而謹稽丙寅已例則親上箋文致詞表裏後亦爲親臨受賀矣今此慈殿慈宮親上之禮亦依此磨鍊乎上曰依爲之出擧條鍾顯曰來甲寅年元朝朝賀節目當爲磨鍊以入而與稱慶陳賀相値何以爲之乎上曰正朝陳賀以進表裏爲之可也出擧條鍾顯曰今此稱慶陳賀時宗廟永寧殿社稷景慕宮告由祭獻官依例以一品磨鍊乎上曰依爲之出擧條鍾顯曰諸道正朝陳賀箋文及稱慶陳賀箋文當爲各定差員陪進而近或有以一差員兼爲陪進之例今番則何以爲之乎上曰今番亦依此爲之可也出擧條好仁曰以前水原府使趙心泰所啓中呂宅祖等六人事旣已往議于大臣所當依大臣議擧行而其中呂宅祖任尙珍皆未及加資先爲加資然後方可調用至於幼學李元瞻李命老亦依大臣議以殿郞差擬之意自臣曹知委該道何如上曰依爲之未及加資人加資後邊將待窠調用已加資人先除五衛將邊將調用至於呂宅祖今日政五衛將先爲作窠擬入可也出擧條仍命退諸臣以次退出
정조 17년
行都承旨沈煥之病行左承旨林濟遠坐行右承旨洪義榮坐直左副承旨金履成坐直右副承旨南公轍內閣直同副承旨未差注書徐有聞病一員未差假注書洪樂游仕鄭文始仕直事變假注書李弘達仕
정조 17년
金履成啓曰卽者中樞府錄事來言判府事金鍾秀今方下去楊州地云係是大臣去就敢啓傳曰知道
정조 17년
傳于林濟遠曰耽羅繡衣今日下去云明日次對進定於今日使之卽爲來會
정조 17년
金履成啓曰繡衣去就係是吏曹所關固當預問行期往復政院以爲入稟之地而該曹則謂以今日下直繡衣則尙今不呈肅單事體所在萬萬駭然吏曹判書金思穆所當重勘而本院請推之外無他可施之罰何以爲之敢稟傳曰昨於過申之後以今日下直政院啓辭諭書與策題徹曉書下以待御史之入來而御史無去處如許事體前所未有吏曹之以不爲下直之御史曰以下直而言送政院極爲駭然當該堂上問啓雖以坐直承旨言之不能致察以致酬應之達宵大關紀綱當該承旨遞差
정조 17년
金履成啓曰昨於過申之後以今日下直政院啓辭諭書與策題徹曉書下以待御史之入來而御史無去處如許事體前所未有吏曹之以不爲下直之御史曰以下直而言送政院極爲駭然當該堂上問啓事命下矣問于吏曹判書金思穆處以爲御史行期所當自臣曹預爲詳探往復政院而緣臣昏謬不能致察以至於辭朝日字之誤爲入稟致煩酬應之達宵臣罪至此合伏重勘惶恐震越不知所達云矣敢啓傳曰專由於該曹之不察當該判堂從重推考
정조 17년
傳于金履成曰吏房承旨入侍
정조 17년
傳于林濟遠曰大臣備局堂上引見
정조 17년
傳于洪義榮曰接慰官留待
정조 17년
傳于洪義榮曰御史入侍
정조 17년
傳于洪義榮曰接慰官入侍
정조 17년
以京畿監司徐龍輔狀啓南陽府使具紞爲先罷黜其諸般不法罪狀令攸司稟處事傳于林濟遠曰觀此狀聞中臚列者貪饕不法萬惡具備蕞爾南陽之邑有此所犯可謂常情之外外此虐民之情無非罔赦最是昨年歉荒其所行惡尤爲叵測令該府卽爲拿來嚴囚以其登聞條件出意見各別詳覈以爲區別公私計贓照律之地若不一一直招刑推得情期於取服而後已以此嚴飭該府
정조 17년
有政吏批判書金思穆進參判丁範祖在外未肅拜參議李勉兢左副承旨金履成進以李錫夏爲校理柳師模爲吏曹佐郞李翼晉爲南陽府使
정조 17년
兵批判書鄭好仁慕華館祿試射進參判李鎭復入直進參議尹弘烈參知李師濂病行左承旨林濟遠進護軍趙拓壤副司果宋知濂竝單付
정조 17년
大司諫金履翼啓曰臣姿性疲劣言議巽軟本不合於淸朝耳目之任而祗緣受恩如天常恐圖報無地前後職名有除輒膺內外歷試無往非罪而至若嶺邑所遭實是曾所未有上而貽朝廷之羞下而速泉壤之衊究厥關係不特臣一己之私而已且悚且愧寧欲溘然幸賴日月之明特軫庇覆之澤善地薄勘數月全釋危蹤賴安於沙塞殘骸復入於玉關仰佩生死肉骨之恩只增赴湯蹈火之誠而若夫復玷簪紳更叨臺閣實非臣區區之所敢出矣第適値邦慶無前仍竊聞庭籲有日恩除纔降卽日出肅拚却廉隅粗伸義分今又足躡文陛身登賓筵尺天密邇於積違之餘寸衷愈切於愛戴之私而抗顔之恥臣猶自知點指以笑人將謂何由前由後愆尤大矣於公於私壞損極矣以此情踪其何可一刻仍冒於臺次乎請命遞斥臣職答曰依啓
정조 17년
諭濟州大小民人等書曰咨爾耽羅大小民人水陸幾千餘里乘危而涉險來往動以時月計甚哉逖矣爾等謂予於爾等以其逖矣而或之忽歟遠吾民也近吾民也均吾民也何遠何近而眷眷之心有時乎遠或加於近蓋以艱難疾苦之無由數數聞而聞輒垂念故耳故橘包登盤則想爾等之辛勤栽培馬群來庭則想爾等之奔走畜牧每當北風颼飀雪花翩躚則慮到貢船惺惺不寐爾等知予心眷眷否乎予聞之島之黎庶勤儉淳厐有唐俗瞿瞿遺風他州之所莫及星有老人出地燭天黃耉鮐背村村扶醉依斗望京爭獻眉壽勅子弟善事官長服勞趨令如捍頭目儒武吏胥各習其藝農漁工商各安其業俗亦可謂善矣第其地勢确而斥橫縱田畝以石戴土原隰無別備無俱損通計三邑多歉少穰日用契活專資乎貿遷予之視之非陸民比去歲萬斛之哺特濟爾等頷顑之急而方其泛舟也申諭於道伯徼福於海神風靜浪恬其還如往逮夫春晷載陽賙賑伊始則無非予爲爾等憧憧之日而直到仲夏獲接告竣之啓南顧憂虞爲之少紓迺者臺言出而疑信多端民之云苦若已推諸玆命弘文館校理沈樂洙爲御史往哉汝覈有罪無罪無漏無濫俾旣厥事又思之耽羅之見繡衣在十有二年之後抑闊矣於其行也衆瘼詢咨也苦役釐革也庶獄伸理也人才搜訪也高年宴樂也善惡彰癉也文武試取也田政浦政戎政馬政之飭勵也邑守鎭帥之藏否黜陟也爰命籌司之臣條列齎其行其在于爾等時哉時哉爾等知予心眷眷否乎噫一陽肇生萬品將蘇爾等其能畢糴於倉息肩於室爲酒食以養父母爲衣褐以及童稚歟來麰之在在大熟舟楫之人人利涉深有祝於爾等咨爾耽羅大小民人
정조 17년
應敎成德雨掌令李鎭宅副校理李遇濟正言林景鎭修撰李相璜李祉永副修撰申大尹崔獻重啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚凶腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰悼嗚呼臣等之與賊尙戴一天致有此凶窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪不勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世藩之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾徑院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十五行刀割答曰不允六字刀割
정조 17년
掌令李鎭宅啓曰噫嘻痛矣柳師文之罪可勝誅哉渠以極逆之父猶當畏死縮首恭俟當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 17년
正言林景鎭啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疎釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑宜矣新除授獻納尹光普時在忠淸道尼城地正言金驥燦時在慶尙道善山地請竝斯速乘馹上來事下諭答曰不允下諭事依啓
정조 17년
金履成以禮曹言啓曰今此冬至諸道方物中濟州牧所封方物今始上來而牧使李喆運雖在拿命中以越海之地其前已爲封進上來矣依例看品後具別單捧入之意敢啓傳曰知道
정조 17년
南公轍以義禁府言啓曰因京畿監司徐龍輔狀啓南陽前府使具紞令該府卽爲拿來嚴囚事判付矣具紞時在任所云依例發遣府書吏差兼官後拿來何如傳曰允
정조 17년
禮曹單子濟州漢拿山設祭香祝幣磨鍊下送隨時卜日設行之意分付何如判付啓依回啓施行爲旀祭文令內閣知製敎撰進香祝各別精備下送而設祭時拔例齋沐旣有嚴明飭諭之故事載在籌司謄錄今番段置前期致齋虔誠行祀之意分付爲良如敎
정조 17년
癸丑十一月二十四日辰時上御誠正閣大臣備局堂上引見吏房承旨右承旨御史接慰官同爲入侍時行左承旨林濟遠行右承旨洪義榮左副承旨金履成假注書鄭文始事變假注書李弘達記注官金良倜承膺祚左議政金履素行司直鄭民始李文源延豐君李𡊠戶曹判書沈頤之右參贊洪秀輔行副司直徐有防禮曹判書閔鍾顯刑曹判書李得臣行副司直金持默李敬懋訓鍊都正趙心泰行副司直李漢豐副司直尹行任大司諫金履翼應敎成德雨濟州御史沈樂洙接慰官尹悌東以次進伏訖履素曰日氣稍寒勞攘之餘聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰御史進前昨因濟州綸音及御題事殆同達宵政院之以今日下直入稟何也濟遠曰俄聞御史言則吏曹初無來問之事云矣履素曰臣亦昨見御史而今日下直亦未聞之矣上曰然則此是吏曹不善擧行之致耳上敎樂洙曰日氣雖曰稍和當此寒節涉險重溟爲之悶慮善爲往來貪贓按覈外慰諭島民巡撫境內勿負特遣之意先朝有韓億增故事而姑爲體面以御史差遣近來銜命之臣多不能對揚朝家德意而且以牧守言之不能盡誠於職事至有臺章近觀本島儒生之居齋應製者其俗之文明可知御題玆以書下分三日使之應試待武士畢試試券上送而御題盛櫃尊奉使遐俗知有朝廷而綸音則當申飭完伯渡海前使之印送復命則待査啓回下爲之漢拿山致祭亦爲致齋虔誠可也樂洙曰化民之分義雖重比諸贓汚輕重自別若其誣罔則所謂梁哥宜有嚴處之道而果如其言則李喆運自有當律矣臣有區區所懷牧使兼察揆以事面實爲苟艱且臣自來情勢若非往役則誠難冒膺矣上曰筵席何敢發情勢云云仍命書榻敎曰御史沈樂洙推考上曰雖無前例特賜耳掩臘劑必下去善爲之仍命先退上曰接慰官進前沿路守令之不如法者論罪則可也三道邑宰之如是列書非書啓別單之體至於差倭事之如是張皇說去豈可乎悌東曰事係邊情故敢此附陳矣上曰此在邊臣區處之如何而已豈煩朝廷乎別單更爲修整以入其中關係民事者令廟堂草記回啓也命接慰官先退上曰次對爲之履素曰卽見江華留守尹師國所報則以爲本府今秋各樣當捧條米合爲五萬餘石彈丸小島偏被旱災準捧無望庚戌辛亥壬子貿米錢限三分二特令以錢還捧使之次次貿米以納每年三道貿米之數合爲一千四百餘石而不計豐歉勒授民間故捧糴之時負逋之患無歲無之兩南貿米錢每年不下二千餘兩而本府一年公用例下代作錢之數亦不下數三百石或有不時公下則又爲四五百兩毋論例下與不時公下以其嶺湖所來之錢移給其價而米則勿許一石發賣竝爲移儲於軍餉勿令如前貿米則豈非兩便之道從今以後嶺湖畿三道年年所來貿米錢皆以本府發賣米代移給而至於未盡貿之餘錢留作戶南庫之錢自本司句管而或有以錢公下之時報本司後取用爲辭矣本府穡事未免穴農且貿米條之以錢還捧亦多已例依所請限三分二許令以錢還捧至於添餉錢之仍以本色需用事餉穀中旣有不得不作錢支放者則旣貿米而還爲發賣非但事甚無義貿米與發賣之際似不無生弊之端此亦依所請許施而第錢邊留置之後那移取貸之弊難保其必無典守防奸之道令守臣嚴立科條論報本司以爲定式施行事分付何如上曰依爲之出擧條履素曰卽見全羅監司李書九所報則枚擧左水使曺命楫牒呈以爲各邑鎭所在風落松都數爲四萬一千餘株而定價八千九百餘兩內已發賣捧入之錢爲五千四十八兩而未發賣之松或委積山谷太半腐傷或落在峯頂無路曳下雖無價白給元無出力取用之人今若分定居民勒令買取準充元價則收殺之難便姑捨是居民之貽害搔擾尤所當念旣知其爲弊而一向强督有非所以軫恤民情之道云矣當初發賣蓋出於散賣民間以爲利用厚生之意而到今發賣之數旣過其半且所餘者俱是朽傷無用民不願買云爾則不可强令發賣餘數發賣一款置之事分付何如上曰依爲之出擧條文源曰景慕宮舖陳簾帳修改當以何時擧行乎上曰臘享日告由修改可也文源曰卽見廣州府尹徐有臣牒呈則以爲植木八邑壬子條停退還穀之在民間者今年勿捧事自巡營因特敎知委而本府之分給民間者皆是軍餉至於元會還穀則都數只爲五百餘石故分給於細村一面而昨年停退不過百餘石其外二十面皆以軍餉穀分給故停退實爲五千餘石今若依巡營回題只論還穀勿論軍餉則細村一面之外二十面之民獨未蒙一視之惠澤事甚斑駁實未知何以擧行爲辭矣城餉體重當此稍熟之歲昨年停退固當準數收捧而今此植木邑酬勞之典誠是曠絶之特恩而廣民之獨漏於是典者恐不無向隅之歎故問于水原府則以爲本府還穀都是軍餉而壬子停退一竝勿捧云廣州還上同是軍餉事當一例擧行而當此大登之歲全數停退於民還爲後弊臣意則折半停退折半收捧於公於私誠爲兩便軍餉體重下詢大臣處之恐好矣上曰大臣之意何如履素曰城餉事體雖與還穀自別而以無可停之還穀廣民見漏於一視之澤則不可無闊狹之政而如今豐登之歲軍餉之多數停退亦屬可悶折半停退之請恐或稍過矣上曰同是植木之邑而拘於餉穀未霑一視之典其可乎依守使所奏餉穀未捧中折半停退可也出擧條有防曰珍島監牧官金在儉牒報以爲牧馬實數躬自都點則原摠馬一千二百七十六匹內故失馬爲二百七十一匹欠縮馬四百九十七匹計除則時存馬不過爲五百八匹云矣馬政何等重事而今此欠縮與故失之數至於七百六十八匹之多揆以法意萬萬驚駭前後牧官之掩匿瞞報以致馬群幾空之境者事極痛惡其在重馬政杜後弊之道不可尋常處之而時牧官金在儉到任屬耳亦旣査括以報則宜有參恕之道至若當該前任牧官等査出嚴勘準數追徵在所不已爲先枚擧此意發關分付於全羅監司處別定査官欠縮年條及當該牧官等各別詳査狀聞後稟處何如上曰依爲之出擧條鍾顯曰來正月初一日王大妃殿惠慶宮親上箋文致詞表裏時處所以何處爲之乎上曰以仁政殿爲之可也出擧條漢豐曰露梁鎭之屬於臣營時有牙兵一百兵載錄於御覽軍案矣今則該鎭旣已移屬於狀勇營不可仍置於禁衛營軍案季朔修啓時別將與牙兵竝爲減下何如上曰依爲之出擧條上曰昨已言之而領府事之言儘好除初試一事卿等以爲如何民始曰丙戌年兩次除初試而俗云私情實始於有初試之科矣文源曰庭試之有初試實爲無益而大抵私情若用意於得人則臣意亦以爲以人報國之一端矣上曰筵席豈敢以私情爲好等說仰陳乎卿則推考仍命書榻敎曰備局堂上李文源推考有防曰鄕儒若參初試則歸以爲榮出榜之時祕封之往來喧鬧亦爲飭慶識喜之擧也得臣曰除初試徐徐考券大勝於卽日唱榜矣上曰設應辦所於闕內出榜前無得出入此謂之侍食而予則以爲用情此反易於有初試之科矣武科初試之只取三百果無太少之歎乎心泰曰此是最少前例云矣上曰先朝丁卯前例如此何可增其數乎上曰見畿伯狀啓南陽倅事極爲驚駭矣南陽小邑而其所行惡若是狼藉則如當大邑當如何若不直招當以贓囚例嚴囚嚴刑究問雖是同慶之時決不容貸禁堂知此各別嚴覈以聞上曰禁堂皆備員乎心泰曰崔夢嵒方在外未肅拜矣上命義榮書榻敎曰同義禁崔夢嵒許遞前望單子入之民始曰具紞事已略聞於前畿伯而以其徑遞未及論罪云矣民始曰臣常有區區所懷適因言端敢達矣法典中本無治贓之律凡有贓吏直斷以監守自盜之律贓與盜各異盜者卽指竊取公貨之類贓者料理剖克之類冒犯贓汚之類未有不滿四十貫者若過此數則雖至千萬金亦皆同律故處按廉之任者每難於刺擧照律之際亦多難處終不免方便苟簡之歸法旣不信人不知畏臣意則法官就議大臣隨其贓之多小定其律之輕重似爲得宜矣上曰依爲之出擧條上命履成書傳敎曰今下濟州齎去諭書傳于御史島中紙貴依例令完營印給事分付內閣儒生則分三日試取而第一日先試詩賦第二日次試銘頌第三日又試論策之意預令諸生知悉事下諭于御史上曰訓將進前水原城役物力旣欲以兩營鄕軍停番錢布推移以用則將問其便否於兩營將臣而處之矣御將何故不參乎心泰曰聞有拘忌而臣向與之相議則以爲在本營別無拘礙之端在鄕軍亦爲有益云矣民始曰此爲公私兩便之端矣上曰城役方略卿等商量其便否講定可也民始曰此有主管之人然後鳩聚人材經營方略矣上曰雖自廟堂主管而訓將姑爲擔當看作自己事善爲區劃也上敎龍輔曰道路掃雪之役前已言之而依植炬例設契與否相議善處也仍命退諸臣以次退出
정조 17년
癸丑十一月二十四日午時上御重熙堂右副承旨入侍時右副承旨南公轍假注書洪樂游記注官金良倜承膺祚以此進伏訖上命書傳敎曰政官牌招開政上曰濟州民人等處諭書使戶判飜諺矣果已爲之乎公轍曰俄已出草而今方正書矣上曰若不纎悉則海島愚氓難以曉解更加詳覽正書以入之意分付可也良倜承命出傳又命書公事判付訖命退承史以次退出
정조 17년
行都承旨徐邁修未肅拜行左承旨林濟遠坐行右承旨洪義榮坐左副承旨金履成坐直右副承旨南公轍內閣直同副承旨兪漢寧坐直注書徐有聞仕直一員未差假注書洪樂游仕事變假注書李弘達仕
정조 17년
林濟遠啓曰大司憲林蓍喆執義宋翼孝掌令李鎭宅鄭毅祚持平李重蓮呈辭持平朴崙壽在外監察茶時之意敢啓傳曰知道
정조 17년
傳于南公轍曰旌義縣監留待
정조 17년
兵曹口傳政事副司直李冕膺
정조 17년
金履成以吏曹言啓曰本曹佐郞柳師模兵曹佐郞相換亦令口傳相換事命下矣兵曹佐郞金洛一金熙華洪受浩俱未經侍從崔時淳已經本曹正郞拘於格例不得擧行何以爲之敢稟傳曰與金熙華相換可也
정조 17년
吏曹口傳政事吏曹佐郞柳師模兵曹佐郞金熙華相換
정조 17년
傳于洪義榮曰下直守令留待
정조 17년
傳于金履成曰下直守令入侍
정조 17년
傳于林濟遠曰當該注書拿處
정조 17년
以鄭文始囚單子傳于林濟遠曰付過放送
정조 17년
同義禁前望單子入之李秉鼎落點
정조 17년
以慶尙監司趙鎭宅狀啓進上生靑魚限內不得封進惶恐待罪事傳于李冕膺曰勿待罪事回諭
정조 17년
同義禁前望單子入之沈煥之落點
정조 17년
兵曹口傳政事副司直沈煥之
정조 17년
以宋彙敏申夔相囚單子傳于南公轍曰近來金吾郞全不擇人以致擧行之莫能成樣竝令該曹口傳另擇相換
정조 17년
洪義榮以內醫院都提調提調意啓曰加差內醫崔遠基待窠陞實事曾已命下矣主簿李惟鑑有頉代加差內醫崔遠基陞實何如傳曰允
정조 17년
徐邁修以賑恤廳言啓曰南部苧廛洞契任掌田春興今月二十四日本洞路傍得一歲遺棄男兒同里居良女趙召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
林濟遠以備邊司言啓曰卽見接慰官尹悌東別單則其一釜倉運監李命天等船運銅鐵私相和賣潛斫封山雜木換出倭館雜種事也倭館之許多奸弊無非通事輩所作俑而至若運監李命天等潛運銅鐵而冒犯邊禁私斫封山而換取倭物法綱所在萬萬驚駭倭貢銅角過限不納未必不由於此輩牟利之習此而尋常處之後弊難言分付道臣使之各別嚴覈分輕重勘治後形止狀聞其一本府水營價布軍變通事也本府民小軍多疊役虛伍之弊該水使旣以變通之方有所陳聞待啓下自廟堂可以稟處此則姑置之其一本府雜物貿易條作錢取剩利歸褊裨事也該邑幕屬若能嚴畏朝廷似此鄙瑣屑越之事寧容登徹於奏御乎該倅一任褊裨之顔私監司不察該邑之奸弊使此貿易吏屬致有難支之境者誠極寒心旣往雖不一一追理方來不可不嚴飭禁防此亦令道伯嚴立科條毋敢更犯此後若有復踵之習則該府使施以重勘事分付運監之作奸於倭館幕裨之賭利於貿易莫非邑守不能禁飭之致事當嚴勘而邊邑遞易亦多可悶姑先重推使之自勵奉使書啓皆有體段而接慰官尹悌東之別單多失格例推考何如傳曰允運監事不可循例勘罪而止嚴飭道伯各別嚴査狀聞以爲別加懲礪之地可也
정조 17년
兪漢寧以兵曹言啓曰五衛將金德秋司空鉉忠壯衛將朱正离俱以身病猝重時月之內無望供職呈狀乞遞宿衛輪番之任不可久曠竝改差何如傳曰允
정조 17년
兪漢寧以兵曹言啓曰依下敎當直都事申翼顯拿入罪人具紞草供遲滯委折査問則所供內罪人具紞問目條件浩多故連加催促而自爾遲滯云矣敢啓傳曰知道
정조 17년
兪漢寧以兵曹言啓曰依下敎政院隨廳使令楊景仁決棍七度之意敢啓傳曰知道
정조 17년
兪漢寧以兵曹言啓依下敎政院六房行首使令韓永壽兵曹上直行首使令崔昌允各決棍五度之意敢啓傳曰知道
정조 17년
林濟遠以御營廳言啓曰因禮曹草記批旨東七陵近處獵虎砲手五十名定將校發送矣多日行獵終無虎跡今姑撤還何如傳曰昨筵欲爲下敎矣以卿之不爲入侍未果矣卽爲撤還可也
정조 17년
林濟遠以御營廳言啓曰本廳來甲寅二月三月兩朔應立後部後司屬黃海道十邑軍兵從次第當爲徵召而其中延安白川安岳海州以尤甚邑因傳敎纔以退番其餘稍實邑殷栗松禾長連之次邑長淵文化豐川軍數未滿二哨旣不成一司之制亦難與遠道他部軍合番今此海西三等邑餘軍合一司限年豐一體退番以四月五月當前部前司屬慶尙左道五哨軍兵進番徵召何如傳曰允昨日賓筵有下敎事觀勢行會可也
정조 17년
南公轍以義禁府言啓曰罪人具紞依下敎具格嚴囚南間之意敢啓傳曰知道